TAREKHE YA WANAVYUONI WA ZANZIBAR 


SHEIKH ABDALLAH BIN 
MUHAMMAD BAKATHIR 


(1276 - 1343 AH/1860 — 1925 AD) 


AI 


Jengo la Ukutani aliloliwacha Sheikh Abdallah 


Bakathir likionekana nyuma ya Mashekhe 


waliosimama waliokuwa zama za baada yake 


SHEIKH ABDALLAH BIN MUHAMMAD BAKATHIR (BUY) 
Jina lake 


Sheikh Abdallah bin Muhammad bin Salim bin Ahmad bin Ali 
bin Abdallah bin Omar bin Kadhi Abdur-Rahim Bakathir Al- 
Kindy. Ameitwa "Buy" kutokana na kumwita baba yake hivyo 
alipokuwa mdogo na likamselelea yeye baadae. 


Wazee wake 


Babu yake Bwana Salim bin Ahmad ndie aliyehamia Afrika ya 
Mashariki na akaja akazaliwa baba yake Sheikh Abdallah huko 
kisiwa cha Lamu. Ama babu yake Kadhi Abdur-Rahim alikuwa ni 
Kadhi wa Tarim mji maarufu Hadhramout kwa Wanavyuoni 
tokea kale. Watu wa ukoo huu wa Al-Kindy wapo zaidi maeneo 
ya Hadhramout na Oman. Mama yake ni Bibi wa Kibaruwany 
bint Abdallah bin Adiy bin Abdallah. 


Kuzaliwa na kulelewa kwake 


Sheikh Abdallah amezaliwa mwaka 1276 AH sawa na 
1860AD kwenye kisiwa cha Lamu katika mtaa wa Mkomani 
moja ya mitaa mashuhuri ya Lamu. 


Baba yake alifariki wakati yeye akiwa na umri wa miaka sita 
tu, hivyo aliinukia katika maisha ya uyatima jambo liliomfanya 
ahangaikie maisha yake akiwa angali ana umri mdogo. 
Alijifundisha ushoni wa charahani akawa anashona kofia na 
kanzu na hii ilikuwa ndio kazi yake mpaka utuuzimani kwake 
ingawa mwisho wake hakuwa akishona yeye bali watu wa 
nyumbani kwake ndio ikawa kazi yao. 

Kusoma kwake 


Alisoma kwa Mashekhe wengi sana, wapo wa Lamu kisha wa 
Unguja, Makka, Hadhramouti na kwengineko. 


Mashekhe zake wa Lamu 


Lamu katika zama hizo walijaa Wanavyuoni na Wacha- 
Mungu, hivyo alibahatika kusoma tokea utotoni mwake kwa 
Mabwana hao walio mashuhuri sana, kati ya hao ni: 


1.Sayyid Abubakar Abdur-Rahman Al-Husayny maarufu 
(Mansab). 

2. Sayyid Ali bin Abdallah bin Hasan Jamalil Leyl. 

3. Habib Saleh bin Alwy bin Abdallah Jamalil Leyl. 

4. Sheikh Muhammad bin Ali bin Mselem Al-Amiry (Kadhi wa 
Lamu). 

5. Sheikh Abubakar bin Muhammad Al-Maawy. 


Alisoma kwa Mashekhe hao na wengineo fani kemkem hadi 
kufikia umahiri mzuri katika fani tofauti zikiwemo za Fiqhi, 
Nahau, Hadithi, Tafsiri ya Quran n.k. 


Mashekhe zake wa Unguja 


Baadae aliazimia kuelekea Unguja na kupewa maagizo na 
Shekhe wake Habib Saleh Jamalil Leyl awakusudie Mashekhe 
kadha na khasa Habib Ahmad bin Abubakar bin Sumeyt. 


Alipofika Unguja akasoma kwa Mashekhe hao na khasa kwa 
Habib Ahmad ambapo alijifunza chungu ya vitabu. Baadhi ya 
vitabu alivyovisoma kwa Habib Ahmad bin Sumeit tu pekee ni 


"Tafsiri ya Jalaleyn", "Qutul- Ouluubi" cha Tasawwuf, "Fat-hul 

Jawaad" cha Fig-hi, na akasoma vitabu alivyotunga Habib 
Ahmad bin Sumeit mwenyewe. 


Miongoni mwa Mashekhe zake wa Unguja ni: 


1. Habib Ahmad bin Abubakar bin Sumeyt (Kadhi wa Unguja). 
2.Sheikh Abdallah bin Wazir wa Msujini. 

3. Sheikh Muhammad bin Ahmad bin Hasan Al-Murony. 

4. Sayyid Hassan bin Muhammad bin Hasan Jamalil Leyl. 


Mashekhe zake wa Makka 


Sheikh Abdallah aliazimia kwenda Makka kufunga kambi 
kuchota elimu kwa Mabwana wa huko. Shekhe wake Habib 
Saleh wa Lamu akampa barua ya kumtambulisha kwa Habib 
Ahmad bin Sumeit Kadhi wa Unguja ili nae amtambulishe kwa 
Mashekhe wakubwa wa Makka. Nae Habib Ahmad akamjulisha 
kwa Mashekhe wa huko na kumtaka ashikamane zaidi na Sheikh 
Omar bin Abubakar Bajuneyd nae Sheikh Abdallah akafanya 
hivyo alipofika Makka. Alipendeza mno kwa Shekhe huyu hadi 
Sheikh Bajuneyd alipotakiwa amtume mwalimu akasomeshe 
Jawa (Indonesia) basi alimtuma Sheikh Abdallah aende huko 
kusomesha, nae akatekeleza amri hiyo. 


Alibahatika kusoma kwa Mashekhe wengi hapo Makka na 
fani nyingi sana. 


Miongoni mwa Mashekhe zake wa Makka ni: 


1. Sheikh Omar bin Abubakar Bajuneyd. 


2. Sayyid Abubakar bin Muhammad Shatta (mtunzi wa kitabu 
cha Hashiya ya "Fat-hul Muiin" inayoitwa "lanatul Talibiin" 
juzuu nne na kitabu maarufu cha"Durarul-bahiya"') 

3. Sheikh Muhammad Said bin Muhammad Babsyl (Mufti wa 
Makka). 

4. Habib Husein bin Muhammad bin Husein Al-Hibshy (alikuwa 
Mufti wa Makka zama zake). 


Mashekhe zake wa Hadhramout 


Sheikh Abdallah baada ya kurudi Unguja alichota elimu tele 
kwa Mashekhe zake na ikamjia hamu ya kuwazuru Mabwana 
wa Hadhramout ili atabaruki nao ndipo Shekhe wake Habib 
Ahmad bin Sumeit akampa chungu ya barua za kumtambulisha 
kwa Mashekhe wakubwa wa huko. 


Katika safari hii alifuatana na sahibu yake Sayyid Abubakar 
bin Ahmad bin Sheikh Patte, mwanawe Sheikh Abubakar bin 
Abdallah Bakathir na Sheikh Muawiya bin Hasan Al-Maawy 
mtoto wa mama yake mdogo. 


Safari hii ilikuwa mwezi 21 Mfungo mosi 1314 AH sawa na 
tarehe 26 March 1897 AD. Alipita kila maeneo ya Mabwana 
watukufu na kutabaruku kwa kusoma baadhi ya vitabu mbele 
yao na kupatiwa Ijaza tele. 


Miongoni mwa Mashekhe aliosoma vitabu mbele yao: 


1. Habib Ali bin Muhammad Al-Hibshy (Seyun). 
2. Habib Tahir bin Abdallah bin Sumeit (Shibam). 


3. Habib Abdur-Rahman bin Muhammad Al-Mashuhur (wa 
Tareem na aliyekuwa Mufti wa Hadhramout). 

4.Sheikh Muhammad Baridhwan (Inaat). 

5. Sayyid Ahmad bin Muhammad Al-Kaaf (Tareem). 

6. Sheikh Ahmad bin Abdallah Al-Khatiib (Tareem). 

7. Habib Ubaydillah bin Muhsin Assaqqaf (Seyun) na 

8. Habib Ahmad bin Hasan Al-Attas (Hureidha). 


Pia amepata ljaza nyingi kutoka kwa mashekhe tofauti, 
amewataja katika kitabu cha safari yake hiyo kinachoitwa "Al- 
Ashwaqul Qawiyyah ilaa Mawatini Saadatil Alawiyah". 


Mashekhe zake wa Madina 


Sheikh Abdallah Bakathir pia alifika Madina na akabahatika 
kusoma kwa Sayyid Ali bin Tahir Al-Madany Al-Hanafy. 


Kuhamia kwake Unguja 


Baada ya kumaliza masomo yake ya Makka alirudi kwao 
Lamu na huko Mashekhe zake wakamshauri ahamie Unguja na 
kumwambia kuwa hatopata sehemu nzuri yenye watu wenye 
tabia njema kama Unguja. 


Alipohamia Unguja mwaka 1309 AH sawa na 1892 AD alifikia 
mtaa wa Hamamni kwa rafiki yake Sheikh Omar bin Muhammad 
Al-Kahtany na baadae akamuoa binti yake. 


Ilipofika mwaka 1320 AH sawa na 1902 AD alinunua nyumba 
ya Ukutani kwa Sayyid Nassir bin Abdur-Rahman Al-Huseyny. 
Akawa anasomesha darasa zake ukumbini mpaka baada ya 


miaka saba akajenga seble ya kusomeshea watu, ujenzi huo 
ulifanyika katika mwaka 1909. 


Kusomesha kwake Zanzibar 


Sheikh Abdallah alisomesha sana Unguja na alikuwa na 
wanafunzi wengi kupita kiasi, alisomesha vitabu tofauti na fani 
zote alizozisoma kwa Mashekhe zake alikuwa akizisomesha. 


Alikuwa na darsa za kila wakati, watu walimfata Shambani 
kwake huko Fuoni kwenda kusoma, alisomesha Msikiti Gofu 
baada ya Magharibi hadi alipofunguwa Madrasa yake ya 
Ukutani akawa anasomesha Ukutani saa moja asubuhi na 
Msikiti Gofu akawa anadarasisha mwezi wa Ramadhani tu 
katika nyakati za Laasiri, zile darasa zake za Magharibi za Msikiti 
Gofu alimwachia mwanafunzi wake Sheikh Muhammad bin 
Abdallah Al-Henzuwany. Pia alikuwa na darasa za nyakati 
tofauti kwa wanafunzi mbalimbali mfano wa darasa ya adhuhuri 
ya Tafsiri ya Auran ya wanafunzi wake maalumu. 


Sheikh Abdallah Bakathir alisomesha watu wengi wa mjini 
pamoja na mashamba. 


Miongoni mwa wanafunzi wake wakubwa ni: 


1. Habib Omar bin Ahmad bin Sumeit. 
2.Sheikh Abubakar bin Abdallah Bakathir. 
3. Sheikh Muhsin bin Ali Al-Barwany. 

4. Sheikh Ahmad bin Muhammad Mlomry. 
5. Sheikh Muhammad bin Khalfan Al-Filany. 
6. Sheikh Muhammad bin Omar Al-Khatiib. 

7.Sheikh Muhammad bin Abdur-Rahman Al-Makhzumy. 
8. Sheikh Muhammad bin Abdallah Al-Hinzuwany. 

9. Sheikh Salim bin Said bin Seif Ash-Shiheby. 

10. Sheikh Jabir bin Saleh bin Kassim Al-Farsy. 

11. Sayyid Abdallah bin Muhammad Ash-Shatry. 

12. Sayyid Habib bin Muhammad Ash-Shatry. 

13. Sheikh Said bin Abdallah Lindy. 

14. Sheikh Suleyman bin Muhammad Al-Alawy. 


Wanafuzni wake wakubwa wa Kenya (Lamu na Mombasa) 


Sheikh Abdallah alisomesha pia Lamu na Mombasa 
wanafunzi wengi, miongoni mwao: 


1. Sheikh Abdallah bin Khatib bin Muhammad Al-Khatib. 
2. Sheikh Suleyman bin Ali bin Khamis Al-Mazrui. 
3. Sheikh Al-Amin bin Ali bin Abdallah Al-Mazrui. 


Kusomesha kwake Jawa 


Wakati Sheikh Abdallah anasoma Makka kwa Sheikh Omar 
Bajuneyd alitakiwa na Shekhe wake aende Jawa (Indonesia) 
kusomesha watu ambao walimuomba Sheikh huyo mtu wa 
kuwasomesha mambo ya dini yao. 


Sheikh Abdallah bila ya kurudi nyuma alikwenda Jawa na 
akasomesha kwa kipindi kirefu na hakurudi Makka hadi 
alipoweza kuwasomesha watu ambao wataweza kuwasaidia 
wenzao. Hivyo Sheikh Abdallah Bakathir amesomesha Jawa na 
amekuwa na wanafunzi isipokuwa hawakudhibitiwa na 
kuorodheshwa majina yao. 


Vitabu alivyotunga 


Sheikh Abdallah hakuwa na vitabu vingi alivyoviandika, muda 
wake mwingi alikuwa akiutumia kudarasisha. Kati ya vitabu 
alivyotunga ni: 


1. Safari yake ya Hadhramout, Misri, Makka na Madina ambayo 
ameandika matukio mengi na sehemu nyingi pamoja na 
kuwataja Mabwana aliowadiriki, safari hiyo ilikuwa mwaka 
1314-1316 AH (1897-1898) na kitabu hicho kimeitwa "Al- 
Ashwagul Qawiyyah ila Mawatini Saadatil Alawiya" na zaidi 
amewaelezea wale aliokutana nao Hadhramout kuliko maeneo 
mengine aliyoyazuru. 

2. Kitabu kidogo cha kutaja utukufu wa Mtume Muhammad 
(S.A.W) ambacho mwanawe Sheikh Abubakar akakiita jina 
"Kashful-Ghitaa fii Huguugil Mustafa". 


Safari zake 


Sheikh Abdallah alikuwa mwenye kupenda kusafiri sana 
wakati wa ujana wake na utuuzimani mwake. 


Alikwenda Makka kuhiji kisha akaenda tena kwa ajili ya 
kusoma, pia alifika Madina, Hadhramout, Misri, Jawa 
(alipopelekwa kusomesha), Uganda, visiwa vya Ngazija, Barawa 
na Afrika ya Kusini katika mji wa Cape Town ambapo alikwenda 
huko kwa amri ya Shekhe wake Sheikh Omar Bajuneyd wa 
Makka baada ya watu wa Cape Town kumuomba Mufti wa 
Makka Sheikh Muhammad Babsyl awapelekee mtu 
akasuluhishe mgogoro wa waislamu uliokuwepo huko Cape 


Town baina ya waumini. Sheikh Abdallah akaenda huko na 

akafanikiwa kupatanisha Waislamu wa huko na kuutatua 
mgogoro wao. 


Mafungamano yake na Wanavyuoni 


Sheikh Abdallah alikuwa kipenzi cha Mashekhe zake, 
alipendwa na kuthaminiwa, nae alijuwa kujipendekeza kwao, 
amekuwa na mawasiliano nao baadhi yao hata pale alipokwisha 
kusoma kwao na kurudi nyumbani. 


Amekuwa na mawasiliano ya kuandikiana barua baina yake 
na Mashekhe zake kila baada ya muda, mfano wa maandikiano 
ya barua baina yake na Habib Ali bin Muhammad Al-Hibshy na 
Sheikh Umar Bajuneyd ambae hakuwacha kumtumia vitu vya 
kielimu baada ya kurudi Unguja nakadhalika. 


Utukufu na baadhi ya sifa zake 


Sheikh Abdallah sio tu alipendwa sana na Mashekhe zake 
bali na watu wengi walikuwa wakimpenda, na wengine 
wakimtanguliza na kumheshimu kutokana na utukufu aliokuwa 
nao. Aliishi na Mashekhe zake kama marafiki pamoja na 
kuwawekea heshima yao ya hali ya juu kabisa khasa Habib Saleh 
Jamalil Leyl na Habib Ahmad bin Sumeit. 


Aliaminiwa kutokana na elimu aliyonayo na umakini wake 
hadi Habib Ahmad bin Sumeit akamuamrisha mwanawe Habib 
Omar bin Sumeit aende akasome kwake. 


Alikuwa Mcha-Mungu wa kupigiwa mfano, sifa hii ya Ucha- 
Mungu kwake walikubaliana watu wote watukufu wa zama 
zake. 

Alisifika kwa ukarimu, upole, akipenda wanafunzi wake, 
alikuwa na Tawadhui, hakuwa akijikweza, alikuwa na himma 
kubwa ya kusomesha watu na sifa nyenginezo nzuri alizokuwa 
nazo. 


Mambo mazuri aliyoyaacha nyuma yake 


Sheikh Abdallah amewacha mambo mengi mazuri, 
ameichangamsha Unguja kielimu na kusomesha wanafunzi 
wengi sana. Katika yale mazuri aliyoyawacha nyuma yake ni: 


1. Watoto wema na wajukuu wa kheri. 

2. Wanafunzi waliokuwa Mashekhe katika kila pembe ya Afrika 
ya Mashariki. 

3. Amekua kiunganishi katika nyanja za elimu ya Dini kwa kuwa 
alisoma kwa Mashekhe wengi wa Makka, Hadhramout na 
Afrika Mashariki na kupewa ljaza kemkem. Hapa ndipo 
ilikuwa ikielezwa tangu dahari kuwa Elimu ya dini ya Afrika 
Mashariki ina chimbuko la Wanavyuoni wakubwa wa 
Ulimwenguni. 

4.Ukutani ikiwa ni Madrasa ya aina yake aliyoianzisha 
akiwasomesha watu wa kila namna, wametoka hapo 
Wanavyuoni wakubwa aidha alikuwa akisomesha fani zote 
alizozipata kwa Mashekhe zake, hayo yote yakaifanya 
Ukutani kuwa ni kituo muhimu kwa Zanzibar katika 
kuendeleza taaluma ya Dini ya Kiislamu. 

5.Darsa za Ramadhani za msikiti Gofu, darsa hizi zimedumu 
hadi sasa kwa kupokewa na Mashekhe mbalimbali katika kila 
zama. 

6.Sala ya Tarawehe na Witri kwa juzuu katika msikiti Gofu 
ambayo aliianzisha yeye na kuendelea hadi sasa. 


Watoto wake 


Sheikh Abdallah alikuwa na watoto wengi lakini 
waliosimama ni 6 tu, watatu wanawake na watatu wanaume 
akiwemo Sheikh Abubakar bin Abdallah Bakathir. 


Kufariki kwake 


Alifariki Unguja usiku wa tarehe 14 Shaaban mwaka 1343 AH 
sawa na 10 March 1925 AD akiwa na miaka 67. 


Alisaliwa msikiti Gofu na Sala iliongozwa na Habib Ahmad 
bin Sumeit na akazikwa katika kitalu cha Aal Sheikh Abi Bakar 
bin Salim kilichopo nyuma ya Ukutani. 


Zilisomwa Khitma zake kwa muda wa siku tatu katika msikiti 
wa Ijumaa wa Malindi baada ya Sala ya Isha. 


Hakika kifo chake kilikuwa ni msiba mkubwa kwa watu wa 
Zanzibar na Afrika Mashariki kwa ujumla. 


Rejea 

1.Sheikh Abdallah Saleh Farsy "Baadhi ya Wanavyuoni wa 
Mashariki ya Afrika" cha mwaka 1972. 

2. "Al-Ashwagul Qawiyyah" ziara yake ya Hadhramout. 


AAY Aiai Aga 


Maahad Juneyd Islamiy 


Kitengo cha Bahthi na Utafiti 
+255 777 878 047 - Zanzibar 

